Københavns Kommune har brugt 5,3 millioner på app, som har 140 brugere

Appen Minvej, som er udviklet til sindslidende i Københavns Kommune, har kostet 5,3 millioner kroner, og er dermed suverænt den dyreste af kommunens 19 apps. Kun 140 personer bruger den.

Med en pris på 5,3 millioner er Minvej den absolut dyreste af de 19 apps, der er blevet udviklet for Københavns Kommune de sidste fem år.

Minvej skal hjælpe københavnske borgere med psykiske lidelser med at få styr på hverdagen, blandt andet via en form for dagbog. Men man kan langt fra kalde Minvej for en succes. Således har den kun formået at samle 140 brugere, hvoraf kun 27 kommer fra socialpsykiatrien, som app’en ellers var tiltænkt.

Læs også: Det kniber for Københavns Kommune med at indfri fine ord om gevinstrealisering

Det skriver Danmarks Radio, som har fået aktindsigt i kommunens socialforvaltning.

Knud Andersen, der er borgercenterchef i Københavns Kommune, erkender, at tallet er småt.

»Vi må bare erkende, at det har været svært at finde brugere, som var interesserede i at bruge app’en, og som samtidig har det overskud, der er nødvendigt. Derfor er tallet forholdsvis begrænset,« siger Knud Andersen.

Han forklarer videre, at socialforvaltningen årligt er i kontakt med omkring 2.000 voksne borgere med en psykisk sygdom. Men en stor del er altså for syge til at bruge app’en.

Med en pris på 5,3 millioner kroner er app’en mere end ni gange så dyr som gennemsnitsprisen for de resterende 18 apps, kommunen har fået udviklet. I gennemsnit koster de øvrige apps hver kommunen 571.000 kroner, i følge DR.

Mia Nyegaard (R), som er medlem af socialudvalget i København Kommune, er ikke begejstret over sammenhængen mellem det store beløb og de få brugere.

»Umiddelbart lyder det som ekstremt få, og det lyder af rigtig mange penge i forhold til, at vi skal sørge for at bruge borgernes penge ordentligt,« siger hun til DR, og fortsætter:

»Jeg er selvfølgelig ikke ekspert i, hvad it-projekter skal koste at udvikle, og det er der forhåbentlig nogle andre, der har screenet for. Men hvis app’en er en slags ‘på en skala fra et til ti’ med smileys, så forstår jeg simpelthen ikke, at det skal koste tre millioner kroner at udvikle den,« siger hun.

Man skal i forvejen modtage hjælp fra Københavns Kommune til sin psykiske lidelse, for at kunne bruge appen, og det, erkender Knud Andersen, er en forhindring i forhold til at få flere brugere. Han åbner op for, at man måske skal udvide til en større målgruppe.

»Vi må overveje, om ikke app’en bør komme alle borgere med en psykisk sygdom til gavn i stedet for kun at være for dem, som får en social indsats,« siger han til DR.